ΓΡΑΠΤΗ ΕΡΩΤΗΣΗ E-2933/96 υποβολή: Johanna Maij-Weggen (PPE) προς την Επιτροπή (8 Νοεμβρίου 1996)

Θέμα: Σχετικά με μειοδοτικό διαγωνισμό όσον αφορά μια μέθοδο που θα καθορίζει το περιεχόμενο σε φυτικά λίπη των προϊόντων σοκολάτας

Μπορεί η Επιτροπή να επιβεβαιώσει ότι η ΓΔ ΙΙΙ προέβη στην προκήρυξη μειοδοτικού διαγωνισμού για έρευνα σχετικά με την ανάπτυξη μεθόδου που θα καθορίζει το περιεχόμενο των προϊόντων σοκολάτας σε φυτικό λίπος;

Πώς εξηγεί η Επιτροπή ότι, στο πρόσφατο σχέδιο οδηγίας του Ευρωπαϊκού Κοινοβουλίου και του Συμβουλίου σχετικά με προϊόντα κακάου και σοκολάτας που προορίζονται για ανθρώπινη διατροφή, έχει προτείνει να αυξηθεί το περιεχόμενο των προϊόντων σοκολάτας σε φυτικό λίπος από 0 σε 5%, όταν το περιεχόμενο αυτό προφανώς δεν μπορεί να προσδιορισθεί (από 0 έως 5%);

Ποιό είναι τώρα το ποσοστιαίο περιθώριο φυτικού λίπους σε προϊόντα σοκολάτας που μπορεί να προσδιορισθεί επακριβώς;

Δεν νομίζει η Επιτροπή ότι είναι λογικότερο να επεξεργασθεί μια τέτοια οδηγία όταν η εφαρμογή της θα είναι δυνατόν να ελέγχεται ορθώς και επακριβώς;

Απάντηση του κ. Bangemann εξ ονόματος της Επιτροπής (6 Δεκεμβρίου 1996)

Η Επιτροπή έχει δημοσιεύσει προκήρυξη υποβολής προσφορών ((ΕΕ αριθ. C 227 της 6.8.1996. )) για την εκπόνηση και τη διακρίβωση αναλυτικών μεθόδων αναφοράς για τον προσδιορισμό του βούτυρου κακάο και άλλων λιπαρών υλών φυτικής προέλευσης στα προϊόντα σοκολάτας. Η προκήρυξη αυτή αποτελεί συνέχεια μίας προηγούμενης προκήρυξης υποβολής προσφορών ((ΕΕ αριθ. C 195 της 29.7.1995. )) για την αξιολόγηση των μεθόδων ανάλυσης που χρησιμοποιούνται στη σοκολάτα. Ο διαγωνισμός για την εκτέλεση των εργασιών αυτών είχε κατακυρωθεί στο Κοινό Κέντρο Ερευνών της Ίσπρα.

Πρέπει να τονιστεί ότι το πρόβλημα της έλλειψης αναλυτικών μεθόδων για τη σοκολάτα αφορά εξίσου τη χρήση άλλων λιπαρών υλών φυτικής προέλευσης, εκτός από βούτυρο κακάο, σε αναλογία 0 % ή 5 %, η οποία προβλέπεται για ορισμένα κράτη μέλη στην ισχύουσα σήμερα οδηγία 73/241/ΕΟΚ για τη σοκολάτα ((ΕΕ αριθ. L 228 της 16.8.1973. )).

Οι διαθέσιμες μέθοδοι ανάλυσης για τον προσδιορισμό άλλων λιπαρών υλών φυτικής προέλευσης, εκτός από βούτυρο κακάο, χρονολογούνται από τη δεκαετία του 1980. Όταν οι ύλες αυτές χρησιμοποιούνται στα προϊόντα σοκολάτας σε αναλογία 5 %, οι μέθοδοι ανάλυσης δίδουν αποτελέσματα που κυμαίνονται από 3 έως 7 % σε απόλυτες τιμές. Η ακρίβεια των αναλύσεων εξαρτάται σε πολύ μεγάλο βαθμό από το είδος των χρησιμοποιούμενων λιπαρών υλών και από τα υπόλοιπα συστατικά. Γι'αυτό, η χρήση ορισμένων τύπων λιπαρών υλών φυτικής προέλευσης επιτρέπει να επιτευχθεί μεγαλύτερη ακρίβεια. Αντίθετα, η ανάλυση δυσχεραίνεται στην περίπτωση της σύνθετης σοκολάτας, όπως π.χ. η σοκολάτα με φουντούκι, της οποίας ορισμένα συστατικά περιέχουν και αυτά λιπαρές ύλες.

Στην έκθεση προόδου της αξιολόγησης που διενεργεί το Κοινό Κέντρο Ερευνών της Ίσπρα αναφέρεται ότι είναι δυνατόν να αυξηθεί η ακρίβεια των μεθόδων ανάλυσης με βάση πιο πρόσφατες αναλυτικές τεχνικές και τις σύγχρονες τεχνικές αξιολόγησης στατιστικών δεδομένων. Για το λόγο αυτό ακριβώς, η Επιτροπή δημοσίευσε, όπως προαναφέρθηκε, νέα προκήρυξη υποβολής προσφορών για την ανάπτυξη αξιόπιστων μεθόδων ανίχνευσης και ποσοτικού προσδιορισμού των συστατικών βούτυρο κακάο και άλλες λιπαρές ύλες φυτικής προέλευσης.

Η Επιτροπή υπενθυμίζει ότι, κατ'εφαρμογή της οδηγίας 89/397/ΕΟΚ για τον επίσημο έλεγχο των τροφίμων ((ΕΕ αριθ. L 186 της 30.6.1989. )), διενεργούνται ήδη έλεγχοι, μεταξύ άλλων στο στάδιο της παραγωγής, συμπεριλαμβανομένου και του ελέγχου των πρώτων υλών, τόσο με οπτική εξέταση όσο και με βάση τα τηρούμενα έγγραφα και πρακτικά. Αυτός είναι ο τρόπος με τον οποίο οι αρμόδιες για τον έλεγχο εθνικές αρχές εξακριβώνουν τη συμμόρφωση προς τις ισχύουσες νομοθετικές διατάξεις για τη σοκολάτα.